Loís-Felipe abdica en a revolución de febrero de 1848, quan ye proclamada a Segunda Republica Francesa. En aviento de 1848 Loís Napolión Bonaparte, fillo de Loís, un chermano de Napolión, ye esleito president. Tres anyadas dimpués, un golpe d'estau y un plebiscito concentran o poder en Loís Napolión Bonaparte, que restableix l'imperio en 1852 y prene o títol de Napolión III. En 1860 o rei de Cerdenya y Piemont cede Savoya y Niza a Francia en pagas por l'aduya en a politica d'unificación italiana. En 1866-1867 prebó d'aproveitar o conflicto entre Austria y Prusia pa ocupar Belchica y Luxemburgo, pero Bismarck lo impedirá. As tropas alemanas rodeyan París, o gobierno se refuchia en Burdeus. L'imperio se desfa quan os prusians fan presionero a Napolión III en a batalla de Sedán. En setiembre de 1870 se proclama de nuevo a republica (a Tercera Republica Francesa), consolidada a fins d'a decada de 1870. A III republica durará dica a segunda guerra mundial. En chinero de 1871 se firma un armisticio con Alemanya, y por o tractau de Francfort d'o 10 de mayo de 1871 Francia cede a Alemanya Alsacia (de fueras de Belfort), y una part de Lorena, con a ciudat de Metz.